เกิดอุทกภัยใน 12 จังหวัด สถานการณ์ในภาพรวมคลี่คลายแล้ว
กรมป้องกันและบรรเทาสาธารณภัย รายงานหย่อมความกดอากาศต่ำบริเวณประเทศเวียดนามตอนล่าง ประกอบกับมรสุมตะวันตกเฉียงใต้ที่พัดปกคลุมทะเลอันดามัน ประเทศไทยและอ่าวไทย ทำให้เกิดฝนตกตั้งแต่วันที่ 27 สิงหาคม จนถึงปัจจุบัน (2 ก.ย. 64 ) ส่งผลให้เกิดน้ำท่วมฉับพลันและน้ำป่าไหลหลากใน 12 จังหวัด ได้แก่ ตาก พิษณุโลก กำแพงเพชร นครราชสีมา ปราจีนบุรี ชลบุรี ระยอง จันทบุรี สระแก้ว สิงห์บุรี สมุทรปราการ และกาญจนบุรี รวม 26 อำเภอ 60 ตำบล 161 หมู่บ้าน ประชาชนได้รับผลกระทบ 65,445 ครัวเรือน ไม่มีผู้บาดเจ็บและเสียชีวิต ปัจจุบันภาพรวมสถานการณ์คลี่คลายแล้ว กรมป้องกันและบรรเทาสาธารณภัย ได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้อง เร่งให้การช่วยเหลือผู้ประสบภัย โดยสำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลังฯ ต่อไป ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง